Kristian Jensen (V), 2010-01-28:
Forslaget går ud på, at Folketinget skal opfordre mig til at fremsætte et lovforslag om en overgangsordning, så tidligere skattefritagelse for løn m.v. efter de opsagte dobbeltbeskatningsoverenskomster med Frankrig og Spanien opretholdes for personer, som bor i de to lande og var omfattet af skattefritagelsen.
Den nuværende overgangsordning for pensionister skal altså udvides til også at omfatte lønmodtagere.
I bemærkningerne til forslaget nævnes, at formålet er, at SAS-piloter i de to lande skal bevare deres tidligere fritagelse for dansk beskatning af deres løn.
Jeg vil først nævne, at dobbeltbeskatningsoverenskomsterne ikke medførte skattefritagelse for SAS-piloter, der boede i de to lande og havde base i Danmark, da overenskomsterne blev opsagt.
Efter overenskomsterne kunne piloterne i international trafik nemlig beskattes i den stat, hvor det pågældende luftfartsselskab havde ledelse.
Men i 2006 blev piloternes ansættelse ændret, således at de var ansat i det danske selskab SAS Danmark med ledelse her i landet.
Betingelserne for dansk beskatning af SAS-piloterne var altså opfyldt, som jeg tidligere har redegjort for i svar af 9. september 2009 på spørgsmål 510.
Ganske vist er SAS’ struktur i 2009 så blevet ændret igen, så alle SAS-ruter nu drives af SAS-konsortiet med ledelse i Stockholm.
Efter strukturændringerne ville Danmark altså ikke kunne beskatte, hvis overenskomsterne stadig væk var gældende, men nu er de opsagt
Hertil kommer, at når SAS-piloterne i Danmark og i Frankrig er ansat af SAS med base i København, må man formode, at deres løn er fastsat efter danske lønforhold.
Jeg finder det ikke urimeligt, at deres løn også beskattes på dansk skatteniveau, ligesom deres kollegaer her i landet bliver det, og ikke efter det forholdsvis lavere franske eller spanske skatteniveau.
De lave franske og spanske indkomstskatter modsvares i en vis grad af, at de to lande har sociale bidrag, som ikke findes i samme omfang her i landet, men SAS-piloterne i Frankrig og Spanien er ikke omfattet af franske, henholdsvis spanske sociale bidrag.
Efter EU-reglerne ligger de sociale forpligtelser som f.eks. støtte under barsel nemlig i disse tilfælde i den stat, hvor arbejdsgiveren er hjemmehørende eller arbejdsgiveren har en filial.
SAS-piloter med bopæl i Frankrig eller Spanien og med base i København har altså hidtil kunnet opnå den fordel, at deres løn blev beskattet efter den forholdsvis lave franske eller spanske indkomstbeskatning, men de er sluppet for de franske eller spanske sociale bidrag, der er modstykket til den lave beskatning.
Nu har piloterne hverken oplyst størrelsen af deres løn eller størrelsen af den franske eller spanske skat af denne løn, så vi ved altså ikke, hvad ændringen på grund af opsigelsen betyder.
Forslagsstillerne ønsker altså, at piloterne skal bevare den tidligere skattefritagelse fra perioden før 2006, hvor de var ansat af SAS-konsortiet i Stockholm, og hvor dobbeltbeskatningsoverenskomsterne var gældende, altså ligesom med pensionisternes overgangsordning, men pensionisternes overgangsordning var begrundet med et særligt hensyn til ældre eller svagelige personer.
Jeg mener ikke, at SAS-piloternes forhold kan sidestilles med pensionisternes forhold.
Jeg mener altså ikke, at der er grund til, at SAS piloterne skal fritages for dansk beskatning, og regeringen kan derfor ikke støtte forslaget.